Ons luister na God – NGK Somerstrand
Ons luister na God
HIER VOLG DIE HELE EREDIENS (Klik hier om die aanddiens weergawe te lees [Daniël bygewerk])
Uitnodiging na SG101 direk na diens, veral vir mense in bedieninge, maar enigiemand is welkom, sowel as vanaand voor kerk 17:30, Woensdag 18:00 vir PRST, en dan weer oor twee weke finaal die Sondag ná kerk en die aand voor kerk vir enigiemand wat nog nie een bygewoon het nie.
Liedboek 184:1,3,4 – "Lofsing die Here, die Ewige, sing tot sy ere!"
Liedboek 471 (x2) – "Soek allereers die koninkryk van God"
Jeugsangbundel-1 No. 7 – "Loof Hom met die tromme, loof Hom met die harp"
Popcorn as metafoor vir luister – Annelet Slazus
Liedboek 220: 1,3 – "Met ons harte sing ons Here, van u liefde meer en meer"
Liedboek 524:3 – "Ek hoor U roep; ek ken u stem"
Van Paulus en Timoteus, dienaars van Christus Jesus.
Daardie EEN soutkorrel is die SU pernova. Robert Evans sal dit raaksien. Hoekom? Want hy het sy oog geoefen om dit raak te sien. Hy kyk daagliks na die sterrestelsels en het hulle só goed in sy geheue ingeprent, dat hy enige verskil onmiddellik raaksien. Hy het natuurlik ook 'n verstommende geheue, maar daardie geheue kan net onthou wat dit gesien het. Sy geoefende oog sien goed raak wat ek en jy nie sal kan raaksien nie.
Hoe raak ons vaardig om na God se stem te luister, om te onderskei wat Hy sê?
1. Wel, eerstens moet 'n mens sê, onderskeiding is 'n gawe wat God gee (1 Kor. 12:10). God gee onderskeiding. Hy gee dit vir elke kind van God. Dit is een van die groot voordele van die nuwe verbond, dat elkeen die Here kan hoor, nie net die priesters, profete, konings en wyses nie.
En waar leer ons dit? In die Bybel. Dit is die plek waar ons God die helderste hoor. Dit is waar Hy vir ons die gawe van onderskeiding gee.
2. In die tweede plek onderskei ons deur te lees, dit is half vanselfsprekend.
Ons leer deur die stories van die Bybel te ken en ons eie te maak.
Ons leer deur die Bybel saam met mekaar te lees. Ons het mekaar nodig om die volle betekenis van die Bybel te hoor.
Ons leer deur daaroor te reflekteer. Sonder nadenke kan die boodskap van die Bybel só maklik net vervliet, verdwyn, sy effek verloor.
Ons leer deur dit te gaan leef. Sonder doen, help ons dink niks.
Ons is immers 'n gemeente wat Luister EN Leef. Ons het al baie maniere van Bybellees behandel, maar die een wat die meeste ingeburger is by ons, is rus, hoor, leef, of afgekort na twee fases: luister–leef, ons roeping en ons visie. Ons kleingroepmateriaal is so uitgewerk, en ons beveel dit oral aan.
3. In die derde plek onderskei ons deur te groei in die liefde, en dit is nou wat Filippense op die tafel sit. In vers 9 bid Paulus dat die gemeente sal groei in die liefde. Dit is dus liefde wat nie uit hulleself kom nie, maar aan hulle geskenk word as 'n gawe van Christus, daarom gee Paulus nie aan die gemeente net die opdrag om hierin te groei nie, maar bid hy dat dit inderdaad met hulle sal gebeur, dat hulle vol van God se liefde sal word.
Kom ons luister net weer wat Paulus sê:
Paulus bid dus dat die gelowiges se liefde só sal toeneem – en dan spesifiek in betekenisvolle kennis (dit is wat hy bedoel met begrip – dit is om insig en praktiese kennis op te doen) en diep onderskeiding (dit is wat hy bedoel met 'n fyn aanvoeling – dit is om 'n diep begrip geoefen deur ervaring met die kennis wat ons opdoen, te ontwikkel). Dan, sê Paulus, sal hulle die dinge kan onderskei waarop dit regtig aankom – as hulle kennis groei en hulle deur ervaring diep kan onderskei waarop dit werklik aankom.
Gelowiges moet dus reflekteer oor wat hulle lees en hoor en ervaar sodat hulle betekenisvolle kennis kan opdoen, kennis wat hulle sal help om te leef. En hulle moet oefen om 'n fyn aanvoeling te ontwikkel vir wat dit prakties beteken, hoe dit uitgevoer kan word. En dit kan jy eintlik net doen deur wat jy gehoor het, te gaan doen. Dit is immers hoe volwassene leer: doen, dink, doen dink.
Kortom, Paulus sê eintlik vir hulle dat hulle na God moet luister (kennis opdoen) en in liefde moet leef (met 'n fyn aanvoeling doen wat hulle gehoor het).
Deur te luister en te leef sal hulle visie soos 'n dataprojektor se lens verhelder en skerper gefokus word om regtig dié dinge te doen waarop dit werklik aankom. Dan sal hulle ingeligte en goeie keuses kan maak deur te onderskei wat God se wil is, gegrond op 'n liefde wat groei deur kennis en onderskeiding.
Die doel van Bybellees, om na God te luister, is natuurlik in die eerste plek doodgewoon persoonlik. Dit is om in jou menswees geheel en al in die regte verhouding met God te staan, in die woorde van een van die kommentare (Hawthorne) "the best people possible" te wees. Niks vervang dit nie. Niks kom naby dit nie. Deur die Woord en die Gees skakel ons in by God se pad vir ons in hierdie wêreld.
Die doel van Bybelllees, om na God te luister, is om in die tweede plek op 'n ander manier as gemeenskap van gelowiges, d.w.s. publiek, te leef. Dit is om as gemeenskap van gelowiges só te leef en lief te hê dat dit tot eer en lof van God sal wees, om as gemeenskap van gelowiges in die woorde van Hawthorne "the best choices possible" te maak. En niks kom naby die rol wat die Bybel speel in ons luister na God nie, vir drie millennia al. Dit het die toets van die tyd deurstaan.
Ek wil vanaand uitbrei oor 'n baie spesifieke manier waarop 'n mens die Bybel kan gebruik om God se wil agter te kom en dít dan te bid. Ons gaan leer by Daniël (Dan. 9) wat betrokke geraak het by 'n intense gebedsaksie op grond van die belofte van die einde van die ballingskap wat hy in Jeremia gelees het en die wonder van gebedsverhoring beleef het. Meer nog wat die wonder van die aankondiging van die Messias wat gaan kom, beleef het.
Luisterlied – "Ek wil U hoor, ek wil in stilte by U rus"
Luisterlied refrein – "God praat, God praat"
03/08/2014 at 21:11
Wat 'n voorreg om in hierdie gemeente God te kan dien en aanbid! Ek was baie geraak deur die inhoud van die skrifgedeeltes én die preek – die hele diens.
Ek moes weer hoor dat 'n intieme verhouding met God, wat meebring dat ons Sy wil leer ken, elke dag selfdissipline vra vir ons binnekamer en stiltetyd. Dat ons aan Sy voete Sy stem sal leer ken, en kan hoor wat Hy vir ons sê. En om ons oop te stel vir die werking van die Gees.